CELEX: 32018D1297
Language: lv
Date: 2018-09-25 00:00:00
Title: Komisijas Īstenošanas lēmums (ES) 2018/1297 (2018. gada 25. septembris) par tādu atkāpi no kreozotu saturošu biocīdu atļauju savstarpējas atzīšanas, ko saskaņā ar Eiropas Parlamenta un Padomes Regulas (ES) Nr. 528/2012 37. pantu ierosinājusi Francija (izziņots ar dokumenta numuru C(2018) 5412)

27.9.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 243/19
               
            
         KOMISIJAS ĪSTENOŠANAS LĒMUMS (ES) 2018/1297
         (2018. gada 25. septembris)
         par tādu atkāpi no kreozotu saturošu biocīdu atļauju savstarpējas atzīšanas, ko saskaņā ar Eiropas Parlamenta un Padomes Regulas (ES) Nr. 528/2012 37. pantu ierosinājusi Francija
         
            
               (izziņots ar dokumenta numuru C(2018) 5412)
            
         
         (Autentisks ir tikai teksts franču valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 37. panta 2. punkta b) apakšpunktu,
         tā kā:
         
                     (1)
                  
                  
                     Uzņēmumi Bilbaina de Alquitranes, S.A., Koppers International B.V. and Rain Carbon BVBA (“pieteikuma iesniedzēji”) Francijai iesniedza pilnīgus pieteikumus uz tādu triju atļauju savstarpēju atzīšanu, ko Zviedrija izsniegusi attiecībā uz trijām biocīdu saimēm, kuras pieder pie koksnes konservantiem, kas satur aktīvo vielu kreozotu (“biocīdi”). Zviedrija šos biocīdus ir atļāvusi profesionāliem lietotājiem izmantot gaisvadu elektrolīnijām un telekomunikāciju līnijām (“pārvades līniju stabi”) un dzelzceļa gulšņiem.
                  
               
                     (2)
                  
                  
                     Saskaņā ar Eiropas Parlamenta un Padomes Regulu (EK) Nr. 1272/2008 (2) kreozots ir klasificēts par 1.B kategorijas kancerogēnu vielu. Kreozots atbilst arī noturīgas, bioakumulatīvas un toksiskas vielas (PBT) vai ļoti noturīgas un ļoti bioakumulatīvas vielas (vPvB) kritērijiem, kas noteikti Eiropas Parlamenta un Padomes Regulas (EK) Nr. 1907/2006 (3) XIII pielikumā Tāpēc kreozots atbilst Regulas (ES) Nr. 528/2012 5. panta 1. punkta a) un e) apakšpunktā aprakstītajiem izslēgšanas kritērijiem. Saskaņā ar Regulas (ES) Nr. 528/2012 5. panta 2. punkta trešo daļu kreozotu saturošu biocīdu lietošana ir atļauta tikai dalībvalstīs, kurās ir izpildīts vismaz viens no minētajā punktā aprakstītajiem nosacījumiem.
                  
               
                     (3)
                  
                  
                     Francija uzskatīja, ka attiecībā uz pārvades līniju stabu apstrādi tās teritorijā neviens no Regulas (ES) Nr. 528/2012 5. panta 2. punkta nosacījumiem nav izpildīts un ka, balstoties uz Regulas (ES) Nr. 528/2012 37. panta 1. punkta a) un c) apakšpunktā attiecīgi minētajiem vides aizsardzības un cilvēka veselības un dzīvības aizsardzības apsvērumiem, bija pamatoti atļauju šādai lietošanai atteikt. Tāpēc uz minētās regulas 37. panta 2. punkta pamata Francija pieteikuma iesniedzējus informēja par savu nodomu pielāgot Francijā izsniedzamo atļauju noteikumus un nosacījumus, atļaujās liedzot šos biocīdus izmantot pārvades līniju stabu apstrādei (“ierobežotā lietošana”).
                  
               
                     (4)
                  
                  
                     Divi no pieteikuma iesniedzējiem ierosinātajam pielāgojumam nepiekrita un viens no tiem nesniedza atbildi 60 dienu laikā kopš paziņošanas. Tāpēc Francija 2017. gada 22. novembrī informēja Komisiju saskaņā ar Regulas (ES) Nr. 528/2012 37. panta 2. punkta otro daļu.
                  
               
                     (5)
                  
                  
                     No Francijas izvirzītajiem argumentiem izriet, ka risku cilvēkam vai videi, ko rada no ierobežotās biocīdu lietošanas izrietošā eksponētība kreozotam, nevar uzskatīt par nenozīmīgu. Francija arī norādīja, ka ierobežotajai lietošanai tās tirgū ir pieejami citi koksnes konservanti, kas satur aktīvās vielas, kuras neatbilst Regulas (ES) Nr. 528/2012 5. panta 1. punktā minētajiem izslēgšanas kritērijiem. Tāpēc, šo ierobežoto lietošanu liedzot, Francijas sabiedrībai nekādas neproporcionālas negatīvas sekas nerastos. Francija uzskata, ka ierobežotais lietojums nav nepieciešams, lai kontrolētu kādas nopietnas briesmas cilvēka vai dzīvnieku veselībai vai videi.
                  
               
                     (6)
                  
                  
                     Tāpēc attiecībā uz lietošanas ierobežošanu Francijā nav apmierināts neviens no Regulas (ES) Nr. 528/2012 5. panta 2. punkta nosacījumiem. Ar mērķi panākt, ka augstā līmenī tiek aizsargāta cilvēka un dzīvnieku veselība un vide, Regula (ES) Nr. 528/2012 nosaka, ka attiecībā uz biocīdiem, kuri satur aktīvās vielas ar nelabvēlīgākajiem bīstamības datiem, atļaujas tiek dotas tikai īpašiem gadījumiem. Turklāt saskaņā ar minētās regulas 37. panta 1. punkta otro daļu dalībvalstis jo īpaši var, balstoties uz minētā panta pirmajā daļā minētajiem apsvērumiem, ierosināt atteikt atļaujas piešķiršanu vai piešķiramo atļauju noteikumus un nosacījumus pielāgot atļaujām, kas tiks piešķirtas attiecībā uz biocīdiem, kuri satur kādu no aktīvajām vielām, kam piemēro minētās regulas 5. panta 2. punktu vai 10. panta 1. punktu. Gan attiecībā uz bīstamību videi, gan attiecībā uz bīstamību cilvēka veselībai kreozots atbilst vairākiem no minētās regulas 5. panta 1. punktā minētajiem izslēgšanas kritērijiem.
                  
               
                     (7)
                  
                  
                     Tāpēc Komisija uzskata, ka Francijas ierosinātā atkāpe no savstarpējas atzīšanas ir pamatota tādā veidā, kā norādīts minētās regulas 37. panta 1. punkta a) un c) apakšpunktā.
                  
               
                     (8)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            
               1.   Atkāpe no savstarpējas atzīšanas, ko Francija ierosinājusi attiecībā uz 2. punktā minētajām biocīdu saimēm, ir pamatota ar Regulas (ES) Nr. 528/2012 37. panta 1. punkta a) un c) apakšpunktā, ko lasa kopā ar Regulas (ES) Nr. 528/2012 37.panta 1. punkta otro daļu, minētajiem vides aizsardzības un cilvēka veselības un dzīvības aizsardzības apsvērumiem.
            
            
               2.   Šā panta 1. punkts attiecas uz biocīdiem, kas Biocīdu reģistrā identificēti ar šādiem numuriem:
               
                            
                        
                        
                           BC-WK024516-27;
                        
                     
                            
                        
                        
                           BC-DQ024492-36;
                        
                     
                            
                        
                        
                           BC-EU013041-45;
                        
                     
         
         
            2. pants
            Šis lēmums ir adresēts Francijas Republikai.
         
         
            Briselē, 2018. gada 25. septembrī
            
               
                  Komisijas vārdā –
               
               
                  Komisijas loceklis
               
               Vytenis ANDRIUKAITIS
            
         
         
            (1)  OV L 167, 27.6.2012., 1. lpp.
         
         
            (2)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).
         
            (3)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).